Il-Kummissjoni Ewropea llum ipproponiet li teżenta mit-Taxxa fuq il-Valur Miżjud (VAT) l-oġġetti u s-servizzi magħmula disponibbli mill-Kummissjoni Ewropea, il-korpi u l-aġenziji tal-UE lill-Istati Membri u liċ-ċittadini fi żminijiet ta' kriżi. Dan bħala rispons għall-esperjenza miksuba tul il-pandemija tal-coronavirus. Fost affarijiet oħra, din uriet li l-VAT imposta fuq xi tranżazzjonijiet tispiċċa tkun fattur ta' spiża fl-operazzjonijiet tal-akkwist li tagħmel pressjoni fuq baġits limitati. Għaldaqstant, l-inizjattiva tal-lum se timmassimizza l-effiċjenza tal-fondi tal-UE użati fl-interess pubbliku bħala reazzjoni għall-kriżijiet, bħad-diżastri naturali u l-emerġenzi tas-saħħa pubblika. Se ssaħħaħ ukoll il-korpi tal-ġestjoni tad-diżastri u tal-kriżijiet fil-livell tal-UE, bħal dawk li jaqgħu taħt l-Unjoni tas-Saħħa tal-UE u l-Mekkaniżmu tal-UE għall-Protezzjoni Ċivili. Ladarba l-miżuri l-ġodda jidħlu fis-seħħ, il-Kummissjoni u l-aġenziji u l-korpi l-oħra tal-UE se jkunu jistgħu jimportaw u jixtru oġġetti u servizzi mingħajr il-VAT meta dak ix-xiri jkun se jitqassam waqt rispons ta' emerġenza fl-UE. Ir-riċevituri jaf ikunu l-Istati Membri jew partijiet terzi, bħal awtoritajiet jew istituzzjonijiet nazzjonali (pereżempju sptar, awtorità nazzjonali tas-saħħa jew awtorità ta' rispons għad-diżastri). L-oġġetti u s-servizzi koperti mill-eżenzjoni proposta jinkludu, pereżempju: Il-Kummissarju Ewropew għall-Ekonomija, Paolo Gentiloni, qal: “Il-pandemija tal-COVID-19 għallmitna li dawn it-tipi ta' kriżijiet għandhom bosta dimensjonijiet u jħallu impatt mifrux fuq is-soċjetajiet tagħna. Rispons rapidu u effiċjenti hu essenzjali ferm u għalhekk jeħtieġ nipprovdu l-aqwa rispons issa biex inkunu lesti għall-futur. Il-proposta tal-lum tappoġġa l-għan tal-UE li tirreaġixxi għall-kriżijiet u għall-emerġenzi fl-UE. Se tiżgura wkoll li l-impatt finanzjarju jsostni l-isforzi fil-livell tal-UE tal-ġlieda kontra l-pandemija, u tappoġġa l-aqwa rkupru.” Il-passi li jmiss Il-proposta leġiżlattiva, li se temenda d-Direttiva dwar il-VAT, issa se titressaq quddiem il-Parlament Ewropew għall-opinjoni tiegħu, u quddiem il-Kunsill għall-adozzjoni. L-Istati Membri għandhom sat-30 ta' April 2021 biex jadottaw u jippubblikaw il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' dik id-Direttiva. Għandhom japplikaw dawk il-miżuri mill-1 ta' Jannar 2021. Kuntest Il-pandemija tal-COVID-19 xeħtet dawl qawwi fuq l-importanza ta' tħejjija u rispons koerenti, deċiżivi u ċentralizzati fil-livell tal-UE fi żminijiet ta' kriżi. Fil-kuntest tal-pandemija tal-coronavirus, il-Kummissjoni von der Leyen diġà ddeskriviet pjanijiet biex issaħħaħ it-tħejjija u l-ġestjoni tal-UE għal theddid transfruntier għas-saħħa, u ppreżentat l-elementi kostitwenti ta' Unjoni Ewropea tas-Saħħa aktar b'saħħitha. Fl-istess ħin, il-Kummissjoni pproponiet li ssaħħaħ il-kooperazzjoni bejn l-Istati Membri tal-UE permezz tal-Mekkaniżmu tal-UE għall-Protezzjoni Ċivili bil-għan li ttejjeb ir-risponsi għad-diżastri naturali jew dawk ikkawżati mill-bniedem fil-futur. Pereżempju, fil-kuntest tal-Unjoni Ewropea tas-Saħħa l-ġdida, il-Kummissjoni ħabbret it-twaqqif tal-Awtorità ta' Rispons għall-Emerġenzi tas-Saħħa (HERA) biex tuża malajr l-aktar miżuri mediċi u miżuri oħra avvanzati f'każ ta' emerġenza tas-saħħa, billi tkopri l-katina tal-valur kollha mill-konċepiment sad-distribuzzjoni u l-użu. L-UE diġà ħadet azzjoni fil-qasam tat-tassazzjoni u d-dwana biex tappoġġa l-ġlieda kontra l-pandemija tal-coronavirus u l-irkupru minnha. F'April 2020, l-UE qablet li tirrinunzja l-ħlasijiet doganali u tal-VAT għall-importazzjonijiet tal-maskri u ta' tagħmir protettiv ieħor meħtieġ fil-ġlieda kontra l-pandemija. Din l-eżenzjoni għadha fis-seħħ u għaddejjin pjanijiet għall-estensjoni tagħha. F'Diċembru 2020, l-Istati Membri tal-UE qablu dwar miżuri ġodda proposti mill-Kummissjoni biex tkun tista' ssir eżenzjoni temporanja mill-VAT għall-vaċċini u għall-kits tal-ittestjar li jinbiegħu lill-isptarijiet, lit-tobba u lin-nies, kif ukoll għal servizzi relatati mill-qrib. Skont id-Direttiva emendata, l-Istati Membri se jkunu jistgħu jagħżlu li japplikaw rati mnaqqsa jew ma japplikaw l-ebda rata għall-vaċċini u anki għall-kits tal-ittestjar. Għal aktar informazzjoni Il-Kummissjoni tipproponi eżenzjoni mill-VAT tal-oġġetti u s-servizzi vitali distribwiti mill-UE fi żminijiet ta' kriżihttps://ec.europa.eu/taxation_customs/news/commission-proposes-exempt-vital-goods-and-services-distributed-eu-times-crisis_en Id-Direttiva tal-Kunsill li temenda d-Direttiva tal-Kunsill 2006/112/KE rigward l-eżenzjonijiet fuq l-importazzjonijiet u fuq ċerti provvisti, fir-rigward tal-miżuri tal-Unjoni fl-interess pubbliku Ir-rispons għall-COVID-19 fil-qasam tat-tassazzjoni u d-dwana